b'\n_START_ARTICLE_\nPelaaja-agentti\n_START_PARAGRAPH_\nPelaaja-agentti on henkil\xc3\xb6, joka neuvottelee tai hankkii palkkiota vastaan joukkuepelien urheilijalle pelaajasopimuksen urheiluseuran kanssa._NEWLINE_Pelaaja-agenttien toiminta on tarkkaan valvottua. Agenttina on yleens\xc3\xa4 oikeutettu toimimaan ainoastaan rekister\xc3\xb6ity agentti, jolla on lajiliiton my\xc3\xb6nt\xc3\xa4m\xc3\xa4 lisenssi toiminnalleen. Pelaajalle agentin k\xc3\xa4ytt\xc3\xa4minen ei ole pakollista, vaan h\xc3\xa4n voi neuvotella sopimuksen my\xc3\xb6s itse, tai k\xc3\xa4ytt\xc3\xa4\xc3\xa4 neuvottelijana jotakin perheenj\xc3\xa4sent\xc3\xa4\xc3\xa4n._NEWLINE_Pelaaja-agentit eroavat yksil\xc3\xb6urheilijoiden k\xc3\xa4ytt\xc3\xa4mist\xc3\xa4 managereista muun muassa siin\xc3\xa4, ett\xc3\xa4 he edustavat asiakkaitaan ainoastaan pelaajasopimusten tekemisess\xc3\xa4. He eiv\xc3\xa4t managerien tavoin hoida esimerkiksi mainossopimuksia.\n_START_SECTION_\nPelaaja-agentit jalkapallossa\n_START_PARAGRAPH_\nKansainv\xc3\xa4linen jalkapalloliitto FIFA luopui agenttien lisenssij\xc3\xa4rjestelm\xc3\xa4st\xc3\xa4\xc3\xa4n vuonna 2001. Nyky\xc3\xa4\xc3\xa4n agenttien lisensseist\xc3\xa4 ja rekister\xc3\xb6innist\xc3\xa4 vastaa kunkin FIFA:n j\xc3\xa4senmaan oma jalkapalloliitto. Lisensioituja pelaaja-agentteja kansainv\xc3\xa4lisen jalkapalloliiton j\xc3\xa4senmaissa on yhteens\xc3\xa4 noin 6 700. Eniten agentteja on Italiassa, jossa heit\xc3\xa4 on yli 900. Englannissa, Espanjassa ja Saksassa on kussakin noin 500 pelaaja-agenttia._NEWLINE_Suomen Palloliitto on my\xc3\xb6nt\xc3\xa4nyt lisenssin kahdeksalle pelaaja-agentille. Agentteina toimivat muun muassa entiset p\xc3\xa4\xc3\xa4sarjapelaajat Tapio Raatikainen ja Tuomas Talvitie.\n_START_SECTION_\nPelaaja-agentit j\xc3\xa4\xc3\xa4kiekossa\n_START_PARAGRAPH_\nSuomen j\xc3\xa4\xc3\xa4kiekkoilussa agenttien rekister\xc3\xb6inti\xc3\xa4 ja valvontaa hoitaa erityinen agenttitoiminnan arviointilautakunta, jossa ovat edustettuna Suomen J\xc3\xa4\xc3\xa4kiekkoilijat ry, Suomen J\xc3\xa4\xc3\xa4kiekkoliitto, J\xc3\xa4\xc3\xa4kiekon SM-liiga ja rekister\xc3\xb6idyt pelaaja-agentit._NEWLINE_Rekister\xc3\xb6ityj\xc3\xa4 j\xc3\xa4\xc3\xa4kiekon pelaaja-agentteja on Suomessa 34, osa heist\xc3\xa4 on ulkomaalaisia. Rekister\xc3\xb6ityj\xc3\xa4 agentteja ovat muun muassa Niko Halttunen, Pekka Laksola, Markus Lehto, Petteri Lehto, Sami Mettovaara, Mika Rautakallio, Allan Roy ja Jukka Tiilikainen.'